L'Associació Parkinson Gandia-Safor presenta el projecte "La magia de Noa salva el jardín"
07 setembre 2021

## L'Associació Parkinson Gandia-Safor presenta el projecte "La magia de Noa salva el jardín"07 setembre 2021Última actualització: 07 setembre 2021

![](../gestion/img/fc0061b809256ddb31a99378d73c82f40afeb3f6225373f36257e6ff4907c1d1.jpg)  
  

La regidora de Salut, Polítiques Saludables i Infància**, Liduvina Gil**, acompanyada de **Pepe Castellá**, membre de l’Associació Parkinson Gandia-Safor, i de **Javier Moreno**, gerent del Centre Comercial La Vital, ha comparegut aquest matí en roda de premsa per a presentar el projecte “La magia de Noa salva el jardín”, una conte que es tradueix en una adaptació de la història reial del descobriment d’aquesta malaltia (com paràlisis palpitant) per part del Doctor James Parkinson en 1817, i que pretén principalment conscienciar als col·lectius més joves i a les seues famílies sobre aquesta malaltia amb motiu del XX aniversari de l’associació que es celebrarà el pròxim mes de novembre.

Aquesta iniciativa impulsada per l’associació, i que compta amb el patrocini de l’entitat comercial i amb la col·laboració de l’Ajuntament de Gandia, també té com a objectius desestigmatitzar a les persones afectades per la malaltia; desmitificar que estiga relacionada només amb les persones majors i amb el tremolor; apropar-la a la població des d’un punt de vista més humà que afavorisca la comprensió i ajuda de la societat, i oferir a aquesta una imatge asexuada, inclusiva e igualitària (tant en les imatges com en el text del mateix conte) des de la infància.

Sobre el projecte, la responsable de Salut ha destacat que “_l’important d’aquesta iniciativa és aconseguir un canvi en la mirada social de la gent perquè el Parkinson hui dia no estiga estigmatitzat_”, i que “_gràcies a la labor d’associacions com la de Parkinson Gandia-Safor es pot millorar moltíssim la qualitat de vida d’aquestes persones_”.

D’altra banda, la regidora ha explicat que la idea és lliurar els contes de manera gratuïta al centre comercial de Gandia (a través del Consell dels Infants), tal com s’està fent a altres municipis com Oliva, Xeraco i La Font d’en Carròs, i aconseguir, mitjançant la col·laboració de diferents entitats locals i Ajuntament, difondre la iniciativa als diversos centres escolars de tota la comarca perquè arribe a tots els xiquets i xiquetes.

Per la seua banda, Castellá ha agraït la col·laboració dels agents implicats i ha concretat el pròxim dissabte 11 de setembre es presentaran i es lliuraran els contes a La Vital a les 19 hores amb motiu de l’inici del curs escolar, acte que anirà acompanyats de la mascota ‘Tuli’, d’un contacontes, globus, regals i un taller per a pintar tulipes, element que representa el Parkinson, i crear així un mural que es lluirà a la seu de l’associació. 

El lliurament dels contes al centre comercial La Vital també comptarà amb la presència de la psicòlega Carmen Alabor, qui donarà unes pinzellades sobre els personatges del conte, i de la responsable de la Biblioteca Infantil de Gandia, Lola Camarena, qui presentarà als menuts i menudes els seus contes.

El membre de l’Associació Parkinson Gandia-Safor ha anunciat que el pròxim 12 de novembre el Palau Ducal acollirà a les 18 hores l’acte institucional  que  celebrarà el XX aniversari de l’entitat, i ha comentat que, d’acord amb les enquestes anteriors, hi ha 935 malalts diagnosticats amb Parkinson, encara que el nombre d’afectats podria ascendir al doble actualment, fet que demostra que “_el suport a les famílies de les persones afectades és fonamental_”.

Finalment, Moreno ha felicitat l’associació per aquest “_conte preciós_” perquè “_entén que la sensibilització, la informació, la visibilitat de la malaltia en edats prematures és el brou de cultiu per a construir el futur d’una societat més igualitària i més empàtica_”.

[Twittear](https://twitter.com/share)